Apie dėkingumą
Lietuvių kalboje būdvardis dėkingas dažniausiai vartojamas kalbant apie asmenį, reiškiantį ar jaučiantį padėką. Pavyzdžiui:
Aš jam dėkingas už pagalbą.
Tačiau girdime ir apie dėkingas aplinkybes, laiką, sąlygas, progas... O juk minėti dalykai jokio dėkingumo nejaučia. Tiesiog yra palankios, tinkamos sąlygos, pasitaiko gera proga. Užuot sakę nedėkingas laikas, sakykime netinkamas, negeras, nepalankus laikas.
Polinksnis „dėka“ taip pat vartojamas tik kalbant apie asmenis. Pavyzdžiui: 
Profesiją pasirinkau mokytojos dėka.
Į koncertą atėjau draugų dėka.
Jis netinka veiksmo priežasčiai ir būdui nusakyti. 
Pasinaudoję fondais (ne fondų dėka) investuotojai patiria mažesnę riziką. 
Darbuotojų pastangomis arba Darbuotojų dėka (ne darbuotojų pastangų dėka) pavyko išbristi iš krizės.
Dėl lengvos konsistencijos (ne lengvos konsistencijos dėka) kremas greitai įsigeria į odą.
Ką nors kaltindami ar apgailestaudami dėl liūdnos baigties dėkingumo tikrai nejaučiame, todėl ir šį jausmą išreiškiančio žodžio nederėtų vartoti.
Ne jo dėka, o per jį nukentėjau.
Ne nuolatinio persivalgymo dėka, o nuolat persivalgydami priaugame svorio.

